KOMISSION LAUSUNTO Euroopan yhteisön perustamissopimuksen 251 artiklan 2 kohdan kolmannen alakohden c alakohdan mukainen Euroopan parlamentin tekemistä tarkistuksista neuvoston yhteiseen kantaan, joka koskee seuraavaa ehdotusta: EUROOPAN PARLAMENTIN JA NEUVOSTON DIREKTIIVI pakkauksista ja pakkausjätteistä annetun direktiivin 94/62/EY muuttamisesta KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2001/0291 (COD)

KOMISSION LAUSUNTO Euroopan yhteisön perustamissopimuksen 251 artiklan 2 kohdan kolmannen alakohden c alakohdan mukainen Euroopan parlamentin tekemistä tarkistuksista neuvoston yhteiseen kantaan, joka koskee seuraavaa ehdotusta: EUROOPAN PARLAMENTIN JA NEUVOSTON DIREKTIIVI pakkauksista ja pakkausjätteistä annetun direktiivin 94/62/EY muuttamisesta

1. Taustaa

Menettely

- Komissio antoi 7. joulukuuta 2001 ehdotuksen Euroopan parlamentin ja neuvoston direktiiviksi [1] pakkauksista ja pakkausjätteistä annetun direktiivin 94/62/EY [2] muuttamisesta. Ehdotus oli määrä käsitellä EY:n perustamissopimuksen 251 artiklan mukaisella yhteispäätösmenettelyllä.

[1] KOM(2001) 729 lopullinen (2001/0291 (COD)).

[2] EYVL L 365, 31.12.1994, s. 10.

- Euroopan talous- ja sosiaalikomitea antoi lausuntonsa 29. toukokuuta 2002.

- Euroopan parlamentin teollisuus-, ulkomaankauppa-, tutkimus- ja energiavaliokunta äänesti mietinnöstään 22. toukokuuta 2002.

- Euroopan parlamentin ympäristöasioiden, kansanterveyden ja kuluttajapolitiikan valiokunta äänesti mietinnöstään 12. heinäkuuta 2002.

- Euroopan parlamentti antoi lausuntonsa ensimmäisessä käsittelyssä 3. syyskuuta 2002.

- Neuvosto vahvisti yhteisen kannan 6. maaliskuuta 2003.

- Euroopan parlamentti antoi lausuntonsa toisessa käsittelyssä 2. heinäkuuta 2003.

Komission ehdotuksen tavoite

Komission 7. joulukuuta 2001 tekemällä ehdotuksella, joka perustuu EY:n perustamissopimuksen 95 artiklan 1 kohtaan, pyritään muuttamaan direktiiviä 94/62/EY. Tarkistuksen soveltamisalaa on kuitenkin rajattu. Tarkistuksella pyritään vähentämään edelleen pakkausjätteiden ympäristövaikutuksia lisäämällä hyödyntämis- ja kierrätystavoitteita seuraavaksi viisivuotiskaudeksi. Lisäksi ehdotuksessa otetaan käyttöön materiaalilajin mukaiset kierrätystavoitteet useille pakkausmateriaaleille. Ehdotetut tavoitteet perustuvat laajaan kustannus-hyötyanalyysiin. Ehdotetussa tarkistuksessa määritellään myös mekaaninen kierrätys, kemiallinen kierrätys ja kierrätys syöttöaineeksi sekä selvennetään pakkauksen määritelmää tulkintaohjeita sisältävässä liitteessä, joka ei ole sitova.

Direktiivin muiden näkökohtien, kuten ennaltaehkäisyn, uudelleenkäytön ja tuottajan vastuun tarkistuksesta ei ole tehty ehdotuksia, koska komission mielestä on liian aikaista ryhtyä laajempaan tarkistukseen.

2. Komission huomautukset

2.1. Yleiset huomautukset

Euroopan parlamentti hyväksyi 2. heinäkuuta 2003 pitämässään täysistunnossa 12 tarkistusta.

Komissio voi hyväksyä 5 tarkistusta kokonaan, 2 periaatteessa ja 3 osittain. Se hyväksyy kokonaan tarkistukset 1, 3, 22, 23 ja 31 ja periaatteessa tarkistukset 28 ja 30. Tarkistukset 15, 24 ja 25 voidaan hyväksyä osittain. Muita kahta tarkistusta (tarkistukset 29 ja 32) ei voida hyväksyä.

Komissio toteaa, että asiasta vallitsee suuri yhteisymmärrys Euroopan parlamentin ja neuvoston välillä. Komission lausunnon tavoitteena on nopeuttaa avointen kysymysten käsittelyä.

2.2. Yksityiskohtaiset huomautukset

2.2.1. Hyväksytyt tarkistukset

Komissio hyväksyy seuraavat tarkistukset johdanto-osiin: tarkistus 1 (ympäristöä säästävien kierrätysmuotojen edistäminen), tarkistus 3 (tietojen toimittaminen pakkauksista vuosittain) ja tarkistus 22 (painon perusteella tapahtuvan materiaalien syrjimisen välttäminen).

Komissio hyväksyy tarkistuksen 23. Tässä tarkistuksessa pakkauserittelyyn lisätään tiettyjä inerttejä pakkausmateriaaleja; erittelyn täytäntöönpano-ongelmiin voi soveltaa teknisiä mukautuksia. Komissio hyväksyy myös tarkistuksen 31, jonka mukaan 7 artikla voidaan tietyin ehdoin saattaa vapaaehtoisilla sopimuksilla osaksi kansallista lainsäädäntöä.

2.2.2. Osittain hyväksytyt tarkistukset

Komissio voi hyväksyä tarkistuksessa 15 olevan ensimmäisen kohdan. Tässä kohdassa kesäkuuksi 2005 suunnitellun komission kertomuksen asialistaan lisätään viittaus kuudennen ympäristöä koskevan toimintaohjelman tiettyihin osiin. Tarkistuksen toisessa kohdassa komissio ja jäsenvaltiot velvoitetaan edistämään pilottihankkeiden käynnistämistä ja arviointia, jotta asianomainen kertomus voitaisiin perustaa käytännön kokemuksiin. Koska komissio ja kaikki jäsenvaltiot velvoitetaan edistämään mainittuja pilottihankkeita, vaarana on päällekkäiset toimet, ja hankkeiden toteuttaminen riippuu voimavarojen riittävyydestä. Kun otetaan lisäksi huomioon tarvittavat menettelyt ja pilottihankkeiden käynnistämiseksi tarvittava aika, on varsin epätodennäköistä, että yhtäkään asianomaista pilottihanketta saataisiin ajoissa päätökseen kesäkuun 2005 kertomuksen laatimiseen mennessä. Sen vuoksi tämä kohta hylätään. Komissio voisi kuitenkin hyväksyä seuraavan muotoilun: "Edistääkseen tässä kertomuksessa esitettyjen tavoitteiden toteutumista komissio ja jäsenvaltiot tarvittaessa käynnistävät ja arvioivat tutkimuksia ja pilottihankkeita."

Tarkistuksen 24 ensimmäisessä osassa lisätään uusia seikkoja ehtoihin, joiden perusteella tuotetta ei pidetä pakkauksena, vaikka se toimiikin sellaisena. Tämä tarkistuksen osa voidaan hyväksyä periaattessa. Komissio katsoo kuitenkin, että seuraava muotoilu olisi selkeämpi: "Tuotetta on pidettävä pakkauksena, jos se on edellä mainitun määrittelyn mukainen sanotun kuitenkaan rajoittamatta muita tehtäviä, joita pakkauksella voi olla, ellei mainittu tuote ole kiinteä osa pakattavaa tuotetta ja sitä tarvitaan pakattavan tuotteen säilytykseen, tukemiseen tai säilyttämiseen sen elinkaaren aikana, ja tuotteen kaikki osat on tarkoitettu kulutettaviksi tai käsiteltäviksi yhdessä." On huomattava, että tämä määrittely kattaa myös lyhytikäiset tuotteet kuten makkarankuoret. Jos poikkeus "pakkaus"-termistä rajoitettaisiin kestäviin tuotteisiin, se voitaisiin ymmärtää niin, että makkarankuoret ja vastaava tuotteet luokiteltaisiin pakkauksiksi. Tämän tarkistuksen toinen osa hylätään, koska se vaikuttaa komission aloiteoikeuteen ja on toistoa tarkistetusta 19 artiklasta.

Tarkistuksen 25 ensimmäisessä kohdassa todetaan, että pakkausjätteen syntymistä ehkäiseviin toimenpiteisiin voi nykyisen vaihtoehtolistan lisäksi kuulua hankkeita tuottajan vastuun käyttöönottamiseksi. Saman tarkistuksen toisessa kohdassa todetaan, että komission edistämillä standardeilla pyritään vähentämään pakkausten ympäristövaikutuksia. Komissio hyväksyy nämä kaksi kohtaa. Kolmannen kohdan mukaan komission on 30. kesäkuuta 2005 mennessä esitettävä ehdotukset perusvaatimusten täytäntöönpanon vahvistamiseksi ja täydentämiseksi. Tarkistuksen tämä osa hylätään, koska se vaikuttaa komission aloiteoikeuteen. Lisäksi yhteisen kannan mukaisesti tarkistetun 6 artiklan 8 kohdassa ja tarkistuksessa 30 mainitaan jo perusvaatimusten täytäntöönpanosta ja vahvistamisesta laadittava kertomus sekä siihen liittyvät ehdotukset.

2.2.3. Periaatteessa hyväksytyt tarkistukset

Komissio voi periaatteessa hyväksyä tarkistuksen 28 ja aikaistaa Kreikan, Irlannin ja Portugalin määräaikoja jonkin verran. Komission kertomuksessa käsiteltäviä asioita koskevassa tarkistuksessa 30 eri kierrätysmenetelmien arviointi olisi tehtävä horisontaalisen lainsäädännön avulla, sillä se koskee myös muita jätevirtoja. Kohtaan g olisi sisällytettävä sanamuoto "tarvittaessa" lisäselvityksen tarpeen korostamiseksi.

2.2.4. Tarkistukset, joita ei ole hyväksytty

Tarkistuksessa 29 todetaan, että unioniin liittyville valtioille määritellään uusien tavoitteiden täytäntöönpanon määräaika EY:n perustamissopimuksen 251 artiklan mukaisella uudella ehdotuksella. Komissio ei voi hyväksyä tätä tarkistusta, koska se vaikuttaa komission aloiteoikeuteen. Tarkistuksesta 32 komissio on sitä mieltä, että on asianomaisen direktiivin 3 artiklan vastaista lisätä "Pakkauksia eivät ole" -luettelon esimerkkeihin "putkilot ja rullat, joiden ympärille on kiedottu joustavaa materiaalia" sekä "etikettitarrojen taustapaperit". Kyseisessä artiklassa pakkauksella tarkoitetaan tuotetta, joka on tarkoitettu tavaroiden säilyttämiseen, suojaukseen, käsittelyyn, kuljetukseen ja esillepanoon. Koska sekä putkiloita että taustapapereita käytetään näihin tarkoituksiin, ne ovat tämän määritelmän mukaan pakkauksia, eikä niitä voi pitää esimerkkeinä "Tuotteista, jotka eivät ole pakkauksia". Komissio voi periaatteessa hyväksyä lisäyksen "CD-levyjen ja videoiden lyhyen käyttöajan myyntikoteloista" sekä "erillisenä tuotteena myytävistä kääre- ja lahjapaperista" sekä uudelleen muotoillun tekstin kukkaruukuista. Komissio katsoo kuitenkin, että asiasta on tarvittaessa keskusteltava teknisten asiantuntijoiden kanssa asianomaisen direktiivin 21 artiklan mukaisen menettelyn puitteissa.

2.3. Muutettu ehdotus

Edellä esitetyn perusteella komissio muuttaa ehdotustaan EY:n perustamissopimuksen 250 artiklan 2 kohdan mukaisesti.